Universis praesentes litteras inspecturis, Petrus de Escantilli, Aurelianensis et Senonensis baillivus, salutem in Domino. Noverint universi quod cum contencio verteretur inter venerabilem virum abbatem Sancti Benedicti Floriacensis, ex una parte, et dominam Agnetem d’Achainviller, ex altera, super quadam pecia terrae sitae juxta hastam Artenai inter Evram Villam et Siccam Vallem quam domus Dei de Evra tenet, dictus abbas et dicta Agnes in probos viros Bernardum, presbiterum de Sancto Benedicto, et Villelmum de Vievi compromiserunt, quidquid super dicta terra per ipsos pace vel judicio fuisset ordinatum, ratum et gratum habituri, dicti vero compromissores Bernardus et Villelmus coram me de assensu partium taliter pacificaverunt quod dictus abbas in camparto et decima supradictae terrae medietatem de caetero percipiet pacifice et quiete; dicta autem Agnes aliam medietatem cum persionariis suis. In cujus rei memoriam praesentes litteras ad peticionem parcium sigilli mei munimine roboravi. Actum sabbato post Laetare Jerusalem, anno Domini millesimo ducentesimo quadragesimo tercio.